પાટીદારોનું ગઢ મનાતા સુરતમાં આજે વડાપ્રધાન નરેન્દ્ર મોદીએ ચૂંટણી પ્રચાર કર્યો હતો. સુરતમાં યોજવામાં આવેલી જાહેર સભામાં પીએમ મોદીએ કહ્યું કે સુરતના લોકોની લાગણી હતી એટલે હું આવ્યો છું. સુરત એટલે અમારા લહેરી લાલાઓનું ગામ. આમ કહેતા જ લોકોએ તેમને તાળીઓથી વધાવ્યા હતા. આ પ્રસંગે પીએમ મોદીએ કહ્યું કે સમગ્ર દેશમાં વિકાસના મુદ્દા પર જ્યારે જ્યારે ચર્ચા નીકળે ત્યારે ગુજરાતે જે પ્રગતિ કરી છે એ પ્રગતિની ચર્ચા અવશ્ય થાય. તેમણે કહ્યું કે અમે પડકારોને પડકારનારા લોકો છીએ, અમે આફતોને અવસરમાં પલટવાવાળા લોકો છીએ અને અમે દેશને સંકટોમાંથી બહાર લાવીને વિકાસની નવી ઊંચાઈએ પહોંચાડનારા લોકો છીએ.